Plaasmoorde Statistieke In Perspektief - ASR Martins Ministries
May 1, 2019 by ASR Martins
Moord statistieke in Suid-Afrika:
Daar word tans 3.6/100 000 wit mense per jaar in Suid-Afrika vermoor. Dit is minder as die gemiddelde wêreld statistiek van 6.9/100 000 mense per jaar. Dit vergelyk baie goed met die Europese gemiddeld van 3.5/100 000.
As ons alle bevolkingsgroepe in Suid-Afrika in ag neem is die moord syfer egter verskriklik hoog. Dit is tans 31.8/100 000 mense per jaar. Dit beteken dat net ‘n fraksie meer as 1% van die moorde in ons land op wit mense is. Dit is baie laag want die persentasie wit populasie is tans 8,9%. Hierdie statistiek bewys baie duidelik dat daar ‘n baie groter probleem onder die swart bevolking en ook onder ander bevolkingsgroepe in ons land is. Die waarskynlikheid van moord op wit mense is 8,9 keer minder as op ander bevolkingsgroepe van ons land.
Hoe vergelyk moord statistieke in Suid-Afrika met die res van die wêreld?
Suid-Afrika is tans nommer 8 in die wêreld. Ons is al vir 21 van die laaste 23 jaar onder die top 10 lande. Moord is dus ‘n verskriklike groot probleem in ons land en dit moet aangespreek word. Ek is baie bly oor die inisiatief wat oom Angus Buchan onlangs geneem het in hierdie verband. Sy uitreiking in Klerksdorp was baie effektief en baie dinamies. Die Here het regtig ‘n groot ding gedoen in Klerksdorp. Ek hoop en bid nog meer mense woon sy gebedsaksie by in Bloemfontein op 22 April 2017. Hierdie gebedsaksie is daarop gemik om juis hierdie probleem in ons land aan te spreek.
Die probleem in ons land is ‘n geestelike probleem en behoort op ‘n geestelike manier hanteer te word. Ons stryd is nooit teen mense nie maar teen die bose.
Die negatiewe invloed van statistieke wat nie in perspektief beoordeel word nie
Ons word daagliks op WhatsApp en deur middel van epos gebombardeer met negatiewe statistieke ten opsigte van plaasmoorde in Suid-Afrika. Statistieke en propaganda op hierdie manier stel die Afrikaanssprekende gemeenskap egter baie bloot. Dit sit ons eintlik in ‘n baie gevaarlike posisie om vir onsself baie groter probleme op die hals te haal.
Hierdie tipe statistieke en propaganda maak mense ongelukkig en dit bring verdeeldheid. Uiteindelik maak dit mense verbitterd, haatdraend en rassisties. Hierdie tipe emosies veroorsaak siektes en uiteindelik gaan ons geestelike skade lei. Daar is nie ‘n manier dat ‘n kind van God die ewige lewe kan beërwe terwyl hy verbitterd teenoor ander bevolkingsgroepe is nie. Onvergewensgesindheid en verbitterdheid lei tot die ewige dood. Ons kan nooit hier verbykom nie.
Hoe hanteer ons hierdie probleme soos wat God van ons verwag? Ons kan ons nooit regverdig deur anders op te tree as wat Jesus Christus, die dissipels en ander Christene regdeur die geskiedenis opgetree het nie. Stefanus het die haatdraende Jode wat hom gestenig het vergewe terwyl hulle hom vermoor het. Ons mag en kan nooit haatdraend teenoor ander bevolkingsgroepe wees nie. Ons kan nooit verbitterd teenoor ander mense wees nie. Al klink dit hoe moeilik en al vat dit hoe baie van ons, ons moet hulle wat ons leed aandoen altyd vergewe. Ons het nie ‘n keuse nie.
As inwoners en burgers van Suid-Afrika behoort alle bevolkingsgroepe saam te staan teen misdaad in ons land. Ons as wit Suid-Afrikaners behoort saam met ander bevolkingsgroepe in ons land na oplossings soek. Ons is saam in hierdie ding. Inteendeel, die ander bevolkingsgroepe in ons land het ‘n groter probleem daarmee as ons. Ons is eintlik baie beter af as hulle.
Hoe moet ons die probleem aanspreek?
Ek het nie ‘n probleem daarmee as verskillende mense en verskillende groepe hierdie aangeleentheid adresseer nie. Ons moet die geweld en die misdaad in ons land aanspreek! Misdaad móét uitgeroei word! Die moorde op ons plase is absoluut onaanvaarbaar net soos die moorde in ons voorstede en in ons swart dorpe.
Ek het nie ‘n probleem daarmee as AfriForum, Steve Hofmeyr en ander die probleem probeer aanspreek nie. Ek het wel ‘n probleem met hoe hulle dit doen:
Hulle doen dit asof net die boere op ons plase of net wit Suid-Afrikaners geteiken word. Hulle doen dit as ‘n geïsoleerde “geviktimiseerde” groep mense sonder om hande te vat met ander groepe wat dieselfde probleme ondervind. Die manier hoe hierdie kwessie tans geadresseer word kweek haat, verbitterdheid, verdeeldheid en rassisme. Hulle doen dit sonder om die probleme wat ander bevolkingsgroepe met dieselfde euwel ervaar te erken.
Hulle bring ons kinders onder ‘n wanindruk. Plaasmoorde en ander moorde op witmense word gereeld in ons skole bespreek. Ons kinders is vas oortuig daarvan dat daar tans ‘n wit volksmoord (genocide) aan die gang is in ons land. Dit bring vrees en wantroue. Dit bring uiteindelik haat en verbittering. Dit alles terwyl daar in werklikheid nie eens sprake van ‘n volksmoord is nie. Die statistieke bewys dit.
Een van die probleme is dat internasionale gemeenskappe die statistieke en die propaganda van veral Afrikaanssprekende Suid-Afrikaners sien. Dit mag, en ek glo het al besorgdheid by baie van hulle veroorsaak. Die probleem is dat as en wanneer hulle hierdie bewerings ondersoek hulle gaan vind dat dit nie die waarheid is nie. Byvoorbeeld, die bewering wat Sunette Bridges gemaak het (70 000 witmense vermoor deur swartmense vanaf 1994, wat baie naby aan volksmoord is) is eenvoudig nie die waarheid nie. Tog versprei mense steeds daagliks hierdie fiktiewe statistieke oor die internet. Wat gaan gebeur as ‘n internasionale organisasie vir die name en besonderhede van al hierdie mense vra om die bewerings te verifieer? Wat is die werklike boodskap wat Suid-Afrikaners uitdra? Wat sê dit van ons?
Ek is oortuig daarvan dat die metodes wat mense tans volg nie suksesvol kan wees nie. Dit is ook nie regverdig teenoor ons kinders nie. Ons maak van hulle mense wat ander bevolkingsgroepe haat en wantrou. Dit veroorsaak net nog meer probleme vir hulle.
As ons, as die burgers van een land, onder een God, saamstaan, hande vat en hierdie aangeleentheid saam aanspreek, dan kan ons en gaan ons sukses hê daarmee.
Oom Angus Buchan is op die regte pad. Hy volg eerstens die regte metode en dit is om God te nader vir die oplossing. As hy dit ook nog kan regkry om die mense van ons land te kry om saam te staan teen hierdie euwel, dan gaan ons wen.
Die werklikheid is nie dat Afrikaanssprekendes en die boere op die plase geviktimiseer word nie. Die werklikheid is dat ons almal swaar kry onder hierdie misdaad. Die werklikheid is dat ander bevolkingsgroepe nog swaarder gebuk gaan onder hierdie aanslag op ons samelewing as ons.
As die probleem nie reg geïdentifiseer word nie kan dit ook nie reg hanteer word nie. Dit is nie ‘n aanslag op die blanke bevolking van ons land nie. Dit is ‘n aanslag op die burgers van Suid-Afrika. As ons dit so insien gaan ons die regte besluite maak en die regte oplossings kry. So lank as wat AfriForum en Steve Hofmeyr dit ‘n “wit” probleem of ‘n “boere” probleem maak, so lank gaan ons met hierdie probleem sukkel en so lank gaan ons verdeeldheid saai. So lank as wat ons hulle ondersteun in hierdie aksies van hulle gaan ons verdeeldheid, haat, verbittering en onmin saai.
Hiermee ontken ons nie dat daar deur die jare rassistiese moorde gepleeg is nie. Daar was wit mense wat met die grootste genot wreed gemartel en vermink was. Dit het gebeur en sal seker weer gebeur. Dit gebeur onder alle bevolkingsgroepe regoor die wêreld. Suid-Afrikaners is geen uitsondering nie. Dit gebeur ook met swart Suid-Afrikaners.
My doel met hierdie skrywe is om ‘n meer gebalanseerde perspektief te gee met betrekking tot plaasmoorde. Ons moet ons kinders eerlik inlig. Hulle moet die waarheid weet. Hulle lewe onnodig in vrees. Dit gaan onmiddellik Suid Afrika ‘n beter plek maak vir hulle. Daar is genoeg ander dinge wat dit al klaar moeilik maak vir hulle. Hulle word bevooroordeeld wanneer hulle met ander bevolkingsgroepe in ons land te doen kry. Dit is nie regverdig teenoor hulle en ander bevolkingsgroepe nie. Die prentjie wat mense skilder met betrekking tot plaasmoorde is heeltemal uit perspektief geneem. Ons kinders verdien net die waarheid. Niks minder nie en niks meer nie.
Dit is wat News 24 onlangs hieroor geskryf het:
Kom ons kyk ‘n bietjie na die Verenigde Nasies se definisie van Volksmoord:
Daar is riglyne wat mense soos byvoorbeeld Dr. Gregory H. Stanton, die president van “Genocide Watch”, Virginia, in die VSA neergelê het om Volksmoord te help identifiseer. Hierdie riglyne maak egter nie deel uit van die kriteria soos uiteengesit in die definisie van Volksmoord nie. Dit sluit faktore in soos rasseklassifikasie, simbolisme, diskriminasie, georganiseerde polarisasie en so meer. Hierdie faktore lê die fondasie of die basis vir Volksmoord maar dit lei nie noodwendig tot Volksmoord nie. Die bestaan van hierdie faktore bewys nie Volksmoord nie maar verskillende vlakke van rassediskriminasie.
Enige nasie wat daarop aanspraak maak dat hulle slagoffers van ‘n Volksmoord is sal moet kan bewys dat hulle uitgeroei word of verhoed word om voort te plant volgens die definisie van Volksmoord soos deur die Verenigde nasies uiteengesit.
Volgens die statistieke in hierdie artikel soos bevestig deur News 24, word daar gemiddeld 49 mense per dag in Suid-Afrika vermoor. In verhouding is 48.54 mense daarvan ander bevolkingsgroepe van ons land en 0.46 mense wit Suid-Afrikaners. Om dit beter te verstaan moet ons na die jaarlikse syfer kyk. Daar word gemiddeld 169 witmense per jaar vermoor teenoor 17,717 mense van ander bevolkingsgroepe. Hoe kan ‘n mens met hierdie statistieke ‘n Volksmoord regverdig? Hierdie syfers sluit plaasboere en mense van ons stedelike gebiede in.
AfriForum het self bekend gemaak dat hulle van minstens 316 plaasmoorde weet gedurende die vyfjaar periode tussen 2011 en 2016. Dit is 63 plaasmoorde per jaar wat ‘n baie lae persentasie is in vergelyking met die res van die wêreld. Hierdie syfers bevestig die statistieke in hierdie verslag aangehaal:
As die SAPD se statistieke reg is, is die statistieke nog laer, maar argumentshalwe het ons AfriForum se syfers aanvaar vir die berekening hierbo. Ons almal weet dat selfs net een moord ‘n baie tragiese gebeurtenis is. As ons kan wil ons graag geen moorde in ons land hê nie. Dit gaan egter nie gebeur terwyl ons hierdie aarde bewoon nie.
Hoekom bring ons hierdie feite onder u aandag en hoekom wil ons die plaasmoorde propaganda aan die kaak stel? Eerstens is dit nie die waarheid nie. Tweedens veroorsaak ons dat ons kinders en ons oumense in vrees lewe terwyl dit heeltemal onnodig is. Ons doen hulle ‘n groot onreg aan met die plaasmoorde propaganda. Dit veroorsaak vrees, verbittering en haat teenoor ander bevolkingsgroepe. Die kool is beslis nie die sous werd nie. Ons baat bitter min uit die propaganda en ons verloor vreeslik baie as gevolg daarvan.
Ja, daar is ‘n baie hoë misdaad syfer in ons land. Nee, ons hoef nie in die paniek en vrees te verkeer wat ons tans veroorsaak nie.
Lees ook my inskrywing getiteld, “Werklike Rede Agter Plaasmoorde Veldtog“. Die werklike rede vir hierdie veldtog het waarskynlik niks met misdaad te doen nie. Gevoeg hierby is daar ‘n groot kommer dat die plaasmoorde veldtog die teenoorgestelde effek kan veroorsaak. Lees die skrywe getiteld, Plaasmoorde Optogte Ongewenste Uitwerking?
Categories AlgemeenTags Algemeen Post navigation